2. nap: Segesvár- Fehéregyháza
A korai ébresztő és finom reggeli után elindultunk a busszal Segesvár felé. Út közben társaink elmesélték Segesvár történelmét, ismertették a városban hajdan élt híres embereket, a nevezetes építészeti alkotásokat. Megismertük a vár és várost védő tornyok történetét, a céhek szerepét. Szó volt a segesvári csatáról, Petőfi Sándorról, és feltételezett halála körülményeiről. Hallottunk a barguzini kutatás eredményeiről. Megismertük Vlad Dracul /Drakula / életét. 
A világörökség részét képező Segesvár, gyönyörű város. Régi épületeket csodálhattunk meg. A diáklépcsőn feljutottunk a város legmagasabb pontjához. Itt egy régi temetőt láttunk, és egy liceumot. Volt idő nézelődésre, ajándékok vásárlására is. Később felmásztunk az óratoronyba, és megnéztük a benne lévő múzeumot, amely a régi céhek emlékeit őrzi. Sok lépcsőn mentünk fel a toronyba, de a látványért megérte. Fényképeket készítettünk a toronyból. Majd sétáltunk a téren, és elérkeztünk Drakula gróf szülőházához, majd szobrához. Egy magyar étteremben megebédeltünk, rántott sajt volt az ebéd, ezt mindenki szereti. Ezután felkerestük a 1849-es fehéregyházi csata helyszínét, és az emlékére felállított emlékművet. Elénekeltük a Szózatot, majd koszorúztunk.
Úti célunk következő állomása a Petőfi emlékmúzeum volt. A múzeumkertben rátaláltunk Petőfi Sándor szobrára. Ott Petőfitől a Magyar vagyok című költeményt mondta el egy társunk, majd megkoszorúztuk a szobrot. Utána végignéztük a kertben található szobrokat, Bem apó szobrára szalagot helyeztünk. A honvédek turulmadaras obeliszkjét is megkoszorúztuk, és énekeltük is.
Késő délután visszamentünk Szovátára. Találkoztunk a sóváradi gyerekekkel, akik tanáraikkal együtt elvittek minket a Medve –tóhoz. Itt fölmásztunk a sóhegyekre, és megcsodáltuk a tavat, amelynek már ismertük jellemzőit. Ez volt az első találkozásunk a helyi gyerekekkel, de már ekkor sokat beszélgettünk egymással.
Majd a szovátai sportcsarnokban játszottunk a sóváradi foci és kosárcsapattal. A fiúk fociztak, a sóváradi fiúkkal, akik jó sok gólt kaptak tőlünk, viszont a kosárlabdás lányaink alaposan kikaptak a sóváradi lányoktól. Sajnos a legjobb kosarasunknak a térdszalagjaival baj lett, ezért Marosvásárhelyre vitték a kórházba, ahol begipszelték a lábát. A meccsek után vacsoráztunk, s új barátainkkal még beszélgettünk egy keveset.
